Врз основа на член 27 и член 34 став 1 од Законот за слободен пристап до информации од јавен карактер (“Службен весник на Република Северна Македонија“ бр. 101/2019), согласно член 106 став 2 и став 3 од Законот за општата управна постапка (“Службен весник на Република Македонија“ бр.124/2015), и согласно Упатството за спроведување на Законот за слободен пристап до информации од јавен карактер (“Службен весник на Република Северна Македонија“ бр.60/20) постапувајќи по Жалбата изјавена од Г. Л. од Скопје, поднесена против Државен инспекторат за животна средина, по предметот Барање за пристап до информации од јавен карактер, Директорот на Агенцијата за заштита на правото на слободен пристап до информациите од јавен карактер на \_\_.\_\_.2022 година, го донесе следното

**Р Е Ш Е Н И Е**

**СЕ ЗАПИРА** постапката по Жалбата изјавена од Г. Л. од Скопје, поднесена против Државен инспекторат за животна средина, заведена во Агенцијата под бр.08-69 на 15.03.2022 година, по предметот Барање за пристап до информации од јавен карактер, **поради тоа што Жалбата се смета за повлечена**.

**О Б Р А З Л О Ж Е Н И Е**

Г. Л. од Скопје, како што се наведува во Жалбата, на 24.02.2022 година поднел Барање за пристап до информации од јавен карактер до Државен инспекторат за животна средина, со кое побарал по пошта или по е-маил да му се достави фотокопија или електорнски запис од следната информација:

„Ве молам да ми доставите Фотокопии од записниците што инспекторите ги правеле во Папиер Мил Кочани од издавањето на еколошката дозвола за работа до денес“.

Имателот на информации, на ова Барање не одговорил во законски предвидениот рок, поради што Барателот на информациите, во законски предвидениот рок, поднел Жалба до Агенцијата за заштита на правото на слободен пристап до информациите од јавен карактер, заведена во Агенцијата под бр.08-69 од 15.03.2022 година.

Агенцијата со допис бр.08-69 од 15.03.2022 година, преку е-маил ја препрати Жалбата до Имателот на информации и побара во рок од 7 дена да се произнесе по истата и до Агенцијата да ги достави сите списи во врска со предметот.

На 15.03.2022 година, Имателот на информации преку електронска пошта до Агенцијата достави е-маил, во кој наведува дека: „Одговорите се спремни комуницирав со новинарот и истите ќе бидат испратени на 16.3...“

Имателот на информации на 16.03.2022 година до Агенцијата го достави Решението со кое му дава целосен пристап до бараната информација бр.12-276/2 од 16.03.2022 година.

На 22.03.2022 година, Барателот на информации преку е-маил ја извести Агенцијата дека: „..во меѓувреме ми доставија одговори и затоа ги повлекувам жалбите.“.

Агенцијата за заштита на правото на слободен пристап до информациите од јавен карактер, согласно одредбите од Законот за слободен пристап до информации од јавен карактер и Законот за општата управна постапка **ЈА ЗАПРЕ ПОСТАПКАТА** по Жалбата, поради тоа што Барателот истата ја повлекол пред донесување на управен акт од второстепениот орган.

Согласно погоренаведеното, Агенцијата за заштита на правото на слободен пристап до информациите од јавен карактер одлучи како во диспозитивот на ова Решение.

Ова Решение е конечно во управната постапка и против него нема место за жалба.

**ПРАВНА ПОУКА:** Против ова Решение може да се поведе управен спор пред Управниот суд во рок од 30 дена од денот на неговото доставување.

Решено во Агенцијата за заштита на правото на слободен пристап до информациите од јавен карактер на \_\_.\_\_.2022 година, под бр.08-69.

**Директор,**

**Пламенка Бојчева**